CPR แจ๋ว
พูดถึงธุรกิจหลัก CPR ถือเป็นผู้ผลิตและจำหน่ายชิ้นส่วนยาง และยางติดเหล็ก สำหรับใช้เป็นชิ้นส่วนประกอบของรถยนต์ และรถจักรยานยนต์ ให้กับค่ายรถใหญ่ที่มีชื่อเสียง อันได้แก่ ผู้ประกอบรถยนต์ยี่ห้อนิสสัน, ฟอร์ด, มาสด้า, มิตซูบิชิ, และไทยรุ่งยูเนี่ยนคาร์ และผู้ประกอบรถจักรยานยนต์ยี่ห้อยามาฮ่า และซูซูกิ
5 มิ.ย. 2559

–คุณค่าบริษัท–
 
พูดถึงธุรกิจหลัก บริษัท ซีพีอาร์ โกมุ อินดัสเตรียล จำกัด (มหาชน) หรือ CPR  ถือเป็นผู้ผลิตและจำหน่ายชิ้นส่วนยาง และยางติดเหล็ก สำหรับใช้เป็นชิ้นส่วนประกอบของรถยนต์ และรถจักรยานยนต์ ให้กับค่ายรถใหญ่ที่มีชื่อเสียง อันได้แก่ ผู้ประกอบรถยนต์ยี่ห้อนิสสัน, ฟอร์ด, มาสด้า, มิตซูบิชิ, และไทยรุ่งยูเนี่ยนคาร์ และผู้ประกอบรถจักรยานยนต์ยี่ห้อยามาฮ่า และซูซูกิ
นอกจากนี้ บริษัทฯ ยังผลิตชิ้นส่วนยางและยางติดเหล็กให้กับบริษัทผู้ผลิตชิ้นส่วนประกอบรถยนต์และรถจักรยานยนต์  ได้แก่ บริษัท สยามคายาบ้า จำกัด สำหรับการผลิตสินค้าในรูปแบบ REM นั้น บริษัทฯผลิตและจำหน่ายชิ้นส่วนประกอบรถยนต์เพื่อการทดแทนชิ้นส่วนที่เสียหรือสึกหรอ เพื่อป้อนร้านจำหน่ายอะไหล่ ศูนย์บริการและอู่ซ่อมรถยนต์ เช่น ศูนย์บริการนิสสัน และศูนย์บริการตรีเพชรอีซูซู เป็นต้น อีกทั้ง บริษัทฯ ยังผลิตชิ้นส่วนยางและยางติดเหล็กประเภทอื่นๆ เช่น ตู้เย็น หรือเครื่องสุขภัณฑ์ ด้วย
ด้วยฐานลูกค้าที่เป็นบริษัทรถชั้นนำ และมั่นคง พร้อมการกระจายไปทุกๆ ค่ายรถ จึงไม่สงสัยเลยว่าบริษัททำผลงานได้อย่างโดดเด่นทุกๆ ปี มาอย่างต่อเนื่อง
ดูได้จากผลประกอบการนับตั้งแต่ปี 255-2557 สำหรับในปี 2555 บริษัทมีกำไรสุทธิจำนวน 64.76 ล้านบาท ต่อมาในปี 2556 บริษัทมีกำไรสุทธิจำนวน 44.21 ล้านบาท ขณะที่ในปี 2557 บริษัทมีกำไรสุทธิจำนวน 44.13 ล้านบาท และในปี 2558 บริษัทมีกำไรสุทธิจำนวน 59.26 ล้านบาท
ส่วนผลการดำเนินงานไตรมาส 1 สิ้นสุดวันที่ 31 มีนาคม 2559 บริษัทมีรายได้รวมขยับขึ้นมาอยู่ที่ 128.16 ล้านบาท จากงวดเดียวกันของปีก่อน 118.47 ล้านบาท เป็นผลจากรายได้จากการขายเพิ่มขึ้น ส่งผลให้บริษัทมีกำไรขยับขึ้นมาอยู่ที่ 22.01 ล้านบาท หรือ 0.11 บาทต่อหุ้น จากงวดเดียวกันของปีก่อน 13.97 ล้านบาท หรือ 0.07 บาทต่อหุ้น  เป็นการการันตีว่าบริษัทมีความสามารถในการทำกำไร
สิ่งสำคัญเมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินของบริษัทยังดูดี เพราะบริษัทมีสินทรัพย์หมุนเวียนมากถึง 376.93 ล้านบาท เมื่อนำมาเทียบกับหนี้สินหมุนเวียนเพียง 62.80 ล้านบาท ได้ค่า CURRENT RATIO อยู่ที่ระดับ 6.01 เท่า ถือว่าสภาพคล่องทางการเงินของบริษัทมากพอต่อการขยายกิจการ
ขณะที่หนี้สินของบริษัทไม่มีอะไรที่น่าเป็นห่วง เพราะบริษัทมีหนี้สินรวมแค่ 76.73 ล้านบาท เมื่อนำมาเทียบกับส่วนของผู้ถือหุ้นมากถึง 594.69 ล้านบาท ได้ค่า D/E อยู่ที่ระดับ 0.13 เท่าแสดงว่า บริษัทปลอดจากภาระหนี้จริงๆ
กลยุทธ์ทางธุรกิจที่มีแต่ฐานลูกค้าใหญ่ๆ  ดังนั้น CPR จึงเป็นหุ้นขนาดเล็กที่น่าสนใจลงทุน เพราะเป็นการลงทุนเพื่อรับผลตอบแทนที่ดีในระยะยาว
…
 
ผู้ถือหุ้นรายใหญ่
1.KINUGAWA RUBBER INDUSTRIAL CO., LTD. 97,510,000 หุ้น 49.00%
2.นางศศิธร วณิชวิศิษฎ์กุล 13,930,000 หุ้น 7.00%
3.นายทศพล วณิชวิศิษฎ์กุล 10,350,000 หุ้น 5.20%
4.นายนพดล วณิชวิศิษฎ์กุล 10,193,781 หุ้น 5.12%
5.น.ส.มนัญญา วณิชวิศิษฎ์กุล 9,950,000 หุ้น 5.00%
 
รายชื่อกรรมการ
1.นาย โทชิยูกิ นากาจิม่า ประธานกรรมการบริษัท
2.นาย อรัญ ศรีว่องไทย รองประธานกรรมการ
3.นาย อรัญ ศรีว่องไทย ประธานกรรมการตรวจสอบ
4.พ.ท. เอกกมล คังคะเกตุ กรรมการ
5.นาย ทากาชิ โทโมมัสซึ กรรมการ
 